Diari Oficial de la Generalitat Valenciana


Sumari del DOGV 6440, del 18-01-2011 (2011/252)

ORDRE 60/2010, de 30 de desembre, de la Conselleria d'Economia, Hisenda i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2011.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6440

Data del DOGV
:   18-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/252


Data del document
:   30-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 60/2010, de 30 de desembre, de la Conselleria d'Economia, Hisenda i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2011. [2011/252]  
En el marc del que preveu el Decret 130/2006, de 29 de setembre, del Consell, per a la promoció de l'ocupació estable a la Comunitat Valenciana, així com en el II Pacte Valencià pel Creixement i l'Ocupació 2009-2013 (PAVACE II), la Generalitat s'ha fixat com a objectiu principal en matèria d'ocupació que l'economia valenciana genere llocs de treball més estables i de qualitat fins a aconseguir la plena ocupació, atenent en especial a la inserció dels col·lectius de desocupats amb més dificultats: joves, dones, majors de 45 anys, parats de llarga duració i persones amb discapacitat.  
D'acord amb este plantejament esta convocatòria té com a objecte afavorir la inserció laboral dels desocupats registrats en el SERVEF que troben més dificultats per a accedir a una ocupació estable, així com reduir la taxa de temporalitat dels col·lectius de treballadors que la patixen en major grau.  
Estes ajudes estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: «El FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
TÍTOL I  
Disposicions generals  
Article 1. Objecte i àmbit  
1. Esta ordre té com a objecte afavorir la contractació i l'estabilitat en l'ocupació dels desocupats amb més dificultats d'accés al mercat laboral: joves, dones, majors de 45 anys, parats de llarga duració i persones amb discapacitat.  
2. Les contractacions hauran d'efectuar-se en 2011 i executar-se en centres de treball radicats en la Comunitat Valenciana. No obstant això, també resultarà subvencionable la contractació durant l'últim trimestre de 2010 de persones amb discapacitat.   
Article 2. Beneficiaris   
1. En qualitat d'ocupadores podran ser beneficiàries:   
a) Amb caràcter general, les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació en la Comunitat Valenciana.  
b) En cas de les ajudes per contractació indefinida de persones amb discapacitat i adaptació del lloc de treball, qualsevol ocupador, incloses les cooperatives de treball associat que incorporen com a socis a treballadors amb discapacitat.  
Els treballadors amb discapacitat contractats podran beneficiar-se de l'ajuda per adaptació de lloc si no l'haguera sol·licitat el seu ocupador.  
2. Els treballadors que deixen de prestar servicis en l'empresa o disminuïsquen la seua jornada laboral, en els casos previstos en els capítols IV a VI del títol V.  
3. No podran obtindre la condició de beneficiari les persones o entitats en què concórrega alguna de les prohibicions de l'article 13 de la Llei General de Subvencions. Tampoc podran obtindre les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, poguera realitzar les actuacions subvencionables.  
Article 3. Exclusions i incompatibilitats  
1. Queden exclosos de tots els programes els supòsits següents:  
a) Treballadors que en els 24 mesos previs hagueren prestat servicis per mitjà de contracte indefinit en la mateixa empresa o grup d'empreses, o en empreses a què l'ocupadora haguera succeït en virtut de l'article 44 de l'Estatut dels Treballadors.  
b) Treballadors que hagueren finalitzat la seua relació laboral de caràcter indefinit per mutu acord en els tres mesos previs a la contractació.  
c) Contractacions realitzades per empreses de treball temporal per a la posada a disposició del treballador en empreses usuàries en què prestaran els seus servicis.  
d) Contractacions realitzades per empreses que, a causa de la comissió d'infraccions molt greus, hagueren sigut excloses com a beneficiàries de programes d'ocupació.  
e) Contractacions realitzades per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
f) Contractacions realitzades per empreses que en els 12 mesos anteriors a la sol·licitud de l'ajuda hagueren realitzat extincions de contractes en virtut d'acomiadament col·lectiu, o per causes disciplinàries o objectives declarades improcedents per sentència judicial ferma o laude arbitral.  
2. Excepte en supòsits de contractació indefinida de persones amb discapacitat, queden exclosos així mateix els supòsits següents:  
a) Relacions laborals de caràcter especial de l'article 2.1 de l'Estatut dels Treballadors, excepte la de servici de la llar familiar.  
b) Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre mantinguen amb el treballador contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
3. Les ajudes establides en esta ordre són incompatibles entre si i amb qualsevol altra per a la mateixa acció subvencionable, excepte la bonificació de quotes a la Seguretat Social. No obstant això, resulten compatibles les ajudes per contractació de persones amb discapacitat i adaptació del lloc de treball.  
4. Excepte les ajudes del títol IV (excepte la transformació en indefinits de contractes temporals), les ajudes regulades en esta convocatòria se sotmeten al règim de minimis, regulat en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre). Per este motiu, no podran concedir-se a empreses dels sectors següents:  
a) Pesca i aqüicultura, segons es contemplen en el Reglament (CE) núm. 104/2000.  
b) Producció primària dels productes agrícoles recollits en l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, segons es definix en el Reglament (CE) núm. 1407/2002.  
e) Queden excloses, així mateix, les empreses en crisi.  
L'aplicació d'este règim suposa que l'ajuda total de minimis concedida a qualsevol empresa no puga superar els 200.000 euros durant qualsevol període de l'exercici fiscal corrent i els dos exercicis fiscals anteriors; si l'empresa opera en el sector del transport per carretera, l'import màxim es reduirà a 100.000 euros.  
5. Les ajudes del títol IV (excepte la transformació en indefinits de contractes temporals) s'acullen al Reglament (CE) núm. 800/2008 de la Comissió de 6 d'agost de 2008, per la qual es declaren determinades categories d'ajudes compatibles amb el mercat comú en aplicació dels articles 87 i 88 del Tractat (Reglament general d'exempció per categories). Per este motiu, no podran concedir-se a empreses que realitzen:  
a) Activitats relacionades amb l'exportació.  
b) Activitats en el sector del carbó.  
c) Queden excloses, així mateix, les empreses en crisi o les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
D'acord amb l'article 6 del Reglament (CE) núm. 800/2008, este no resultarà d'aplicació si l'equivalent en subvenció bruta supera els 10 milions d'euros per empresa i per any, en el cas de les ajudes per a l'ocupació de treballadors discapacitats en forma de costos salarials i de les ajudes per a compensar els costos addicionals de l'ocupació de treballadors discapacitats.  
Article 4. Obligacions del beneficiari  
1. A més del que disposa l'article 14 de la Llei General de Subvencions, són obligacions dels ocupadors que resulten beneficiaris:  
a) Formalitzar els contractes de treball per escrit.  
b) En cas de contractació indefinida, mantindre l'ocupació creada durant almenys cinc anys; tres anys, si es tracta de pimes. En cas de contractació temporal de treballadors amb discapacitat, l'ocupació creada haurà de mantindre's durant un any.  
Si el treballador causara baixa durant els dits períodes, haurà de ser substituït en el termini d'un mes per un altre treballador amb les mateixes característiques; la substitució es comunicarà a la Direcció Territorial d'Ocupació corresponent en un termini de 15 dies. Si la baixa es produïra amb anterioritat a la resolució de concessió, decaurà el dret a la sol·licitud presentada.  
c) Facilitar tota aquella informació relacionada amb la subvenció concedida que li siga requerida pel SERVEF.  
d) Comunicar al SERVEF la sol·licitud o obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.   
e) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda. Així mateix haurà de comunicar al treballador contractat el cofinançament pel Fons Social Europeu de l'ajuda concedida.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent; així com conservar els documents (inclosos els electrònics) que justifiquen l'aplicació dels fons rebuts durant almenys tres anys a partir del tancament del Programa Operatiu 2007-2013, mentre pogueren ser objecte de control.  
2. Els treballadors que resulten beneficiaris s'obliguen al que disposen les lletres c), d) i e) de l'apartat anterior.  
Article 5. Sol·licitud i documentació general  
1. Dirigides al SERVEF, les sol·licituds es presentaran en imprés normalitzat en les direccions territorials d'Ocupació, sense perjuí de la seua presentació segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la tramitació telemàtica.  
2. A la sol·licitud s'acompanyarà la documentació següent:  
2.1 Per als ocupadors:  
a) Documentació identificativa del sol·licitant i, si és el cas, identificació i acreditació del representant legal.  
b) Declaració responsable de no estar sotmés en les prohibicions per a obtindre la condició de beneficiari establides en l'article 13 de la Llei 38/2003.  
c) Dades de domiciliació bancària segons model normalitzat (fitxa de manteniment de tercers) i document acreditatiu de la titularitat del compte bancari.  
d) Contracte de treball que dóna lloc a l'ajuda i la seua comunicació al centre SERVEF d'Ocupació. En cas de transformació en indefinit, s'aportarà així mateix el contracte o contractes temporals dels que porta causa.   
En les clàusules dels contractes hauran de constar expressament, si és el cas, les condicions següents: condició de persona amb discapacitat del treballador; duració de la relació laboral; causa que ho motiva i, si correspon, referència a l'acord d'empresa en cas de reordenació de la jornada laboral.  
e) Alta en la Seguretat Social del treballador. En cas de transformació de contractes o que l'aplicació de les mesures de la convocatòria haja repercutit en la situació d'altres treballadors, variació de dades del treballador contractat i dels afectats.  
f) Declaració responsable que la contractació no incorre en causa d'exclusió.  
g) Per a les ajudes dels capítols II i III del títol V, acord entre empresa i treballadors amb referència explícita a la creació d'ocupació derivada de les mesures pactades, al temps cert de reordenació de la jornada i supressió o reducció d'hores extraordinàries i a l'especificació del lloc de treball corresponent.  
h) Per a les ajudes del capítol III del títol V, butlletins de cotització que acrediten que s'ha cotitzat per un nombre d'hores extraordinàries igual o superior a qui es pretén substituir; i TC2 que acredite l'increment de la plantilla pactat.  
i) Declaració responsable del compliment de la normativa sobre integració laboral de persones amb discapacitat o, si és el cas, l'exempció a la dita obligació.  
j) Excepte en el cas de les ajudes regulades en el títol IV (a excepció de les ajudes per transformació en indefinits de contractes temporals), declaració responsable en model normalitzat relativa a les ajudes de minimis.   
k) Si és el cas, certificat de la Conselleria de Benestar Social acreditatiu que el treballador prové d'un centre de protecció de menors davall tutela de la Generalitat.  
l) Si és el cas, declaració en model normalitzat relativa que la contractació representa un increment net de la plantilla de l'empresa.  
m) En cas de contractació de persones amb discapacitat, certificat on consten el tipus i grau de discapacitat o acreditació d'esta en conformitat amb la disposició addicional tercera. Així mateix s'aportarà en model normalitzat la descripció i característiques tècniques del lloc de treball, especificant la capacitat requerida al treballador que l'ocupe.  
n) En cas de les ajudes per a adaptació de llocs de treball, justificació de la necessitat la mesura, amb expressió del cost i informe favorable de la Inspecció de Treball. A més si el cost supera 30.000 € en execució d'obra o 12.000 € en subministrament de béns d'equip o prestació de servicis de consultoria o assistència tècnica, s'aportaran almenys tres ofertes de diferents proveïdors, llevat que per les especials característiques del gasto no existira un nombre suficient que ho facilite. L'elecció respondrà a criteris d'eficiència i economia, havent de justificar-se en una memòria si no es correspon amb la proposta més econòmica.  
2.2 Els treballadors a què es referix l'article 2.2 hauran de presentar la documentació corresponent a les lletres a), b), c) i d) de l'apartat anterior.  
3. La presentació de la sol·licitud comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel que s'aprova el Reglament de la Llei General de Subvencions, i en este cas el sol·licitant no haurà d'aportar les corresponents certificacions. No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, haurà de presentar certificats originals positius de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data de concessió i pagament de l'ajuda.  
Article 6. Termini de presentació de sol·licituds  
1. Sense perjuí de les excepcions que a continuació s'indiquen, les sol·licituds hauran de presentar-se en el termini de dos mesos des de la contractació objecte de l'ajuda, sense que en cap cas puguen presentar-se després del 30 de setembre del 2011. Per a les contractacions efectuades en el període de 2011 previ a la publicació de l'ordre, el termini de dos mesos s'iniciarà l'endemà a la dita publicació.  
2. Per a les ajudes del títol III el termini de presentació de sol·licituds serà de quaranta dies naturals a comptar del següent al de la publicació de l'ordre.  
3. Les sol·licituds d'ajudes pel manteniment o transformació de contractes efectuats en l'últim trimestre de 2010 a què fa referència el títol IV, hauran de presentar-se en el termini de dos mesos des de la publicació de l'ordre.  
Article 7. Procediment de concessió  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres a què fa referència l'article 5.1, sempre que es complisquen els requisits i s'acompanye la totalitat de la documentació requerida.  
Article 8. Tramitació i resolució  
1. La instrucció del procediment correspondrà a les direccions territorials d'Ocupació del SERVEF, que podran demanar del sol·licitant l'aportació addicional de tota aquella documentació que es necessite per a resoldre sobre la sol·licitud.  
2. La competència per a resoldre correspondrà als directors territorials d'Ocupació del SERVEF, per delegació del director general del SERVEF.  
3. El termini per a resoldre i notificar la resolució serà de sis mesos, a comptar de l'endemà de l'entrada de la sol·licitud en qualsevol dels registres del SERVEF, si s'haguera publicat la resolució a què fa referència l'apartat 1 de la disposició addicional primera; en cas contrari, el termini es comptarà a partir de l'endemà a la seua publicació. Una vegada transcorregut el termini establit sense que s'haja dictat i notificat resolució expressa, s'entendrà desestimada la pretensió per silenci administratiu.  
Article 9. Resolució d'incidències  
Correspondrà als directors territorials d'Ocupació del SERVEF resoldre les incidències que es produïsquen després de la concessió, com ara pròrroga de terminis, modificacions justificades o qualsevol variació en les condicions particulars.  
Article 10. Liquidació i pagament  
La liquidació de les ajudes s'efectuarà una vegada justificades les condicions establides, lliurant-se d'una sola vegada l'import de l'ajuda concedida. El pagament de les ajudes per adaptació de llocs de treball requerirà l'aportació abans del 31 d'octubre del 2011 dels justificants que acrediten l'efectivitat del gasto realitzat.  
Article 11. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes podran ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions, de conformitat amb els articles 91, 92 i 93 del seu reglament.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu reglament.  
Article 12. Control  
1. Correspondrà al director general del SERVEF, a través dels directors territorials d'Ocupació, exercir les funcions de control, avaluació i seguiment de les subvencions concedides.   
2. El beneficiari està obligat a sotmetre's i col·laborar amb el control financer que realitze la Intervenció General i les institucions comunitàries, d'acord amb els articles 45 i 46 de la Llei General de Subvencions.  
TÍTOL II  
Programa d'Incentius a la contractació indefinida  
 inicial de joves, dones, majors de 45 anys  
 i parats de llarga duració  
Article 13. Objecte i condicions  
1. L'objecte d'este programa és fomentar la contractació indefinida inicial dels col·lectius amb més dificultats d'accés a una ocupació estable: joves menors de 30 anys, dones, majors de 45 anys i parats de llarga duració.  
2. Les contractacions hauran de representar un increment net de la plantilla fixa de l'empresa en l'àmbit territorial de la Comunitat Valenciana en comparació amb la mitjana dels 12 mesos anteriors, o el seu manteniment quan el lloc haja quedat vacant arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o del seu acomiadament disciplinari procedent.  
Article 14. Requisits dels treballadors contractats  
1. Els treballadors hauran d'haver romàs desocupats i inscrits com a demandants d'ocupació en els centres SERVEF d'Ocupació durant un període, almenys, de tres mesos ininterrompudament i immediatament anteriors a la seua contractació, excepte els menors de 25 anys provinents de centres de protecció de menors de la Generalitat que només requeriran la inscripció.  
2. En el cas dels desocupats de llarga durada la inscripció com demandant d'ocupació en els centres SERVEF d'Ocupació haurà d'haver-se mantingut durant un període d'almenys dotze mesos; es considerarà interrompuda la demanda d'ocupació per haver treballat un període acumulat d'almenys 90 dies durant aquest període.  
Article 15. Quanties  
1. La quantia de les ajudes per contractació indefinida inicial a jornada completa es determinarà en funció del període que el treballador haja figurat inscrit com desocupat, de forma ininterrompuda i immediatament anterior a la seua contractació, en els centres SERVEF d'Ocupació:   
a) Almenys 12 mesos d'inscripció, així com menors de 25 anys provinents de centres de protecció de menors de la Generalitat: l'ajuda ascendirà a 4.000 euros; 5.000 euros en el cas de les dones.   
b) Almenys sis mesos d'inscripció: l'ajuda ascendirà a 3.000 euros; 3.750 euros en el cas de les dones.  
c) Almenys tres mesos d'inscripció: l'ajuda ascendirà a 2.000 euros; 2.500 euros en el cas de les dones.   
2. Els contractes fixos discontinus a jornada completa se subvencionaran amb el 25% dels imports indicats en l'apartat anterior  
3. Els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.   
4. S'incrementarà un 30% la quantia de les ajudes en cas de contractacions com a personal investigador per al desenvolupament de programes de I+D en el si de l'empresa, contractacions lligades a l'atenció de persones majors i dependents, contractacions vinculades directament a l'exercici de titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, així com les contractacions de joves menors de 25 anys que provinguen de centres de protecció de menors de la Generalitat.  
5. S'incrementarà en 600 euros la quantia de les ajudes si es contracta a dones i concorre algun dels supòsits següents:  
a) L'ocupadora ha implementat un pla d'igualtat d'oportunitats.  
b) La contractació s'ha produït en un sector d'activitat en què la dona es troba subrepresentada.  
c) L'ocupadora cofinança o presta directament el servici de guarderia per a l'atenció de fills menors de tres anys durant la jornada laboral.  
TÍTOL III  
Programa d'Incentius a la conversió en indefinits  
dels contractes temporals de joves i dones  
Article 16. Objecte i condicions  
1. L'objecte d'este programa és fomentar l'estabilitat en l'ocupació dels col·lectius més afectats per la temporalitat laboral: dones i joves menors de 30 anys.   
2. Resultarà subvencionable la transformació en indefinits (inclosa la modalitat de fix discontinu) de contractes temporals, formatius, de relleu i de substitució per jubilació, sempre que concórreguen les condicions següents:   
a) la conversió tinga lloc una vegada transcorreguts sis mesos des de l'inici de la relació laboral, que haurà de ser ininterrompuda amb independència que es materialitze en un o en successius contractes temporals.   
b) la conversió tinga lloc en el termini de trenta dies naturals a comptar del següent al de la publicació de la convocatòria.  
c) els contractes indefinits tinguen una jornada igual o superior a la del contracte transformat.  
Article 17. Quanties  
1. La quantia de les ajudes per transformació de contractes temporals a jornada completa es determinarà en funció del temps en què el treballador haja romàs ininterrompudament d'alta en l'empresa fins al moment de la conversió:  
a) Entre sis i nou mesos: l'ajuda ascendirà a 4.000 euros; 5.000 euros en el cas de les dones.  
b) Entre nou mesos i un dia i 12 mesos: l'ajuda ascendirà a 3.000 euros; 3.750 euros en el cas de les dones.  
c) Més de dotze mesos: l'ajuda ascendirà a 2.000 euros; 2.500 euros en el cas de les dones.  
2. Els contractes fixos discontinus a jornada completa se subvencionaran amb el 25% dels imports indicats en l'apartat anterior.  
3. Els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.  
TÍTOL IV  
Programa d'Incentius a la contractació de treballadors  
amb discapacitat per empreses del mercat ordinari  
Article 18. Objecte i condicions  
1. Este programa té com a objecte afavorir la inserció de les persones amb discapacitat en el mercat ordinari de treball.  
2. La contractació haurà de representar un increment net del nombre d'empleats en l'empresa en comparació amb la mitjana dels 12 mesos previs, o el seu manteniment quan el lloc haja quedat vacant arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o del seu acomiadament disciplinari procedent.  
3. L'import de les ajudes per contractació no podrà superar, en concurrència amb altres ajudes públiques per a la mateixa finalitat, el 60% del cost salarial anual corresponent al contracte que dóna dret a estes.  
Article 19. Requisits dels treballadors contractats  
Els treballadors hauran d'haver romàs desocupats i inscrits com a demandants d'ocupació en els centres SERVEF d'Ocupació fins a la seua contractació.  
Article 20. Ajudes per contractació indefinida   
1. La quantia de les ajudes per contractació indefinida a jornada completa podrà arribar als 6.000 euros d'acord amb el grau de discapacitat del treballador contractat:  
a) En el cas de treballadors amb una discapacitat física o sensorial almenys d'un 33%: de l'ajuda ascendirà a 4.000 euros; 5.000 euros en el cas de les dones.  
b) En el cas de treballadors amb una discapacitat física o sensorial superior al 33% i inferior al 65%: s'incrementaran en 500 euros els imports del subapartat anterior.  
c) En el cas de treballadors amb una discapacitat psíquica igual o superior al 33%, o física i sensorial igual o superior al 65%: l'ajuda ascendirà a 6.000 euros.  
2. Els contractes a temps parcial així com la modalitat de fix discontinu seran subvencionables, amb reducció proporcional de la quantia de l'ajuda prevista en l'apartat anterior.  
3. La transformació en indefinits de contractes temporals de foment d'ocupació per a treballadors amb discapacitat, regulats en la Llei 43/2006, de 29 de desembre, per a la millora del creixement i de l'ocupació, així com la transformació en indefinits de contractes d'aprenentatge, en pràctiques i per a la formació de treballadors amb discapacitat resultaran subvencionables en els termes dels apartats anteriors. No obstant això, en cas de conversió en indefinit d'un contracte temporal subvencionat, l'ajuda es reduirà en l'import concedit per la contractació temporal.  
Article 21. Ajudes per contractació temporal  
1. La quantia de les ajudes per contractació temporal a jornada completa, almenys de 12 mesos de duració, podrà aconseguir els 2.000 euros d'acord amb el grau de discapacitat del treballador contractat:  
a) En el cas de treballadors amb una discapacitat física o sensorial almenys d'un 33%: l'ajuda ascendirà a 1.200 euros.  
b) En cas de treballadors amb una discapacitat física o sensorial superior al 33% i inferior al 65%: l'ajuda ascendirà a 1.500 euros.  
c) En el cas de treballadors amb una discapacitat psíquica igual o superior al 33%, o física i sensorial igual o superior al 65%: l'ajuda ascendirà a 2.000 euros.  
2. Els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.  
Article 22. Ajudes per a l'adaptació del lloc de treball  
1. L'adaptació del lloc de treball o l'adquisició d'equips suplementaris de protecció personal que previnguen accidents laborals del treballador amb discapacitat contractat, així com l'eliminació de barreres o obstacles que impedisquen o dificulten el seu treball podran subvencionar-se amb una ajuda de fins a 902 euros per treballador.  
2. Els béns subvencionats hauran de destinar-se a la fi per al qual es va concedir l'ajuda durant un període almenys de tres anys.  
TÍTOL V  
Programes d'Incentius al repartiment del temps de  
treball i a la conciliació de la vida familiar i laboral  
CAPÍTOL I  
Disposicions generals  
Article 23. Objecte  
Este títol té com a objecte incentivar la creació d'ocupació derivat de la reorganització del temps de treball, la substitució d'hores extraordinàries, la cobertura de vacants i la disminució per decisió del treballador de la seua jornada laboral.   
Article 24. Requisits dels treballadors contractats  
En el moment de la seua contractació els treballadors hauran de figurar inscrits com a desocupats en els centres SERVEF d'Ocupació i pertànyer a algun dels següents col·lectius:  
a) Menors de 30 anys.  
b) Majors de 45 anys.  
c) Dones.  
d) Persones amb una discapacitat almenys del 33%.  
e) Desocupats inscrits en els centres SERVEF d'Ocupació per un període almenys de 180 dies ininterrompudament i immediatament anteriors a la seua contractació.  
CAPÍTOL II  
Programa d'incentius a les contractacions indefinides  
derivades d'acord amb l'empresa per a aconseguir una  
més eficaç organització del temps de treball  
Article 25. Condicions  
1. Resultaran subvencionables les contractacions indefinides derivades d'acords entre l'empresa i els representants legals dels treballadors per a aconseguir una més eficaç organització del temps de treball.  
2. Les contractacions hauran de representar un increment net de l'ocupació. Esta circumstància i el termini, expressat en nombre d'anys, que es preveu completar el procés de reorganització hauran de quantificar-se i mencionar-se expressament en l'acord.  
Article 26. Quanties  
1. La quantia de la subvenció per contracte indefinit inicial a jornada completa ascendirà a 3.000 euros; 3.500 euros, si es contracta a majors de 45 anys; i 4.000 euros si es contracta a dones. Els contractes fixos discontinus a jornada completa se subvencionaran amb el 25% d'estos imports.  
2. Els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.  
CAPÍTOL III  
Programa d'incentius a les contractacions que se  
realitzen per a substituir hores extraordinàries  
Article 27. Condicions  
1. Resultaran subvencionables les contractacions derivades d'acords entre l'empresa i els treballadors per a substituir les hores extraordinàries, excepte les regulades en l'article 35.3 de l'Estatut dels Treballadors.  
2. En l'esmentat acord hauran de quantificar-se les hores extraordinàries que es pretén substituir així com l'ocupació que es preveu generar.  
Article 28. Quanties  
1. La quantia de la subvenció per contracte indefinit inicial es correspondrà amb l'establida en l'article 26.  
2. La quantia de la subvenció per contractació temporal a jornada completa ascendirà a 600 euros per cada període de sis mesos, resultant així mateix d'aplicació l'article 26.2.  
CAPÍTOL IV  
Programa d'incentius a les contractacions a temps  
parcial per a realitzar la jornada de treball que quede lliure  
a causa de la jubilació parcial de treballadors de l'empresa  
Article 29. Condicions  
1. Resultaran subvencionables per a les ocupadores els contractes de relleu en les clàusules dels quals s'incloguen expressament les condicions següents:   
a) Duració del contracte de relleu per un període mínim d'un any.  
b) Compromís de conversió del contracte de relleu en indefinit a jornada completa, quan es produïsca la jubilació del treballador rellevat.  
2. Els treballadors rellevats resultaran beneficiaris si el contracte de relleu es troba vigent en el moment de presentar la sol·licitud i ha sigut subscrit amb un desocupat que, inclús sense reunir les condicions establides en l'article 24, figure inscrit com a demandant d'ocupació en els centres SERVEF d'Ocupació fins a la seua contractació.  
Article 30. Quanties  
1. Per a les entitats ocupadores, la quantia de la subvenció es correspondrà amb l'establida en l'article 26. No obstant això, la quantia s'incrementarà un 25% si la contractació s'ha efectuat en compliment d'acords entre l'empresa i els representants dels treballadors.  
2. Per als treballadors que accedisquen a la seua jubilació parcial, la subvenció ascendirà a 720 euros per cada any complet, amb un màxim de 3.600 euros. L'ajuda s'incrementarà un 25% en el cas de treballadors que accedisquen a la seua jubilació parcial a partir dels 65 anys.   
CAPÍTOL V  
Programa d'incentius a les contractacions  
derivades d'absències legals del treballador  
Article 31. Condicions   
1. Resultaran subvencionables els contractes d'interinitat que tinguen com a fi la cobertura d'algun dels supòsits següents:  
a) excedència voluntària  
b) excedència forçosa  
c) acord de les parts.  
2. La contractació haurà de realitzar-se mentre persistisca el supòsit que la va generar.  
Article 32. Quanties  
1. Per a les entitats ocupadores, la quantia de la subvenció ascendirà a:  
a) Contractes d'entre tres i sis mesos: 240 euros.  
b) Contractes d'entre sis mesos i un dia i nou mesos: 540 euros.  
c) Contractes d'entre nou mesos i un dia i dotze mesos: 840 euros.  
d) Contractes de més de dotze mesos: 1.140 euros.  
2. Per als treballadors que deixen de prestar servicis per les causes assenyalades en les lletres a) i c) de l'article anterior, la quantia de la subvenció ascendirà a 720 euros per cada tres mesos de duració del contracte d'interinitat, amb un màxim de 1.800 euros.  
3. Estes quanties corresponen a contractes d'interinitat a jornada completa; els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.  
CAPÍTOL VI  
Programa d'incentius als contractes d'interinitat que  
cobrisquen absències dels treballadors per a assistir a la família  
Article 33. Condicions  
1. Resultaran subvencionables per a les ocupadores els contractes d'interinitat que tinguen com a fi la cobertura d'algun dels supòsits següents:  
a) maternitat  
b) risc en l'embaràs  
c) acolliment i adopció  
d) guarda legal  
e) atenció de familiars malalts  
2. Resultaran així mateix beneficiaris els treballadors que deixen de prestar servicis pels supòsits indicats en les lletres d) i e).  
3. La contractació haurà de realitzar-se mentre persistisca el supòsit que la va generar.  
Article 34. Quanties  
La quantia d'estes ajudes es correspondrà amb la prevista en l'article 32.  
TÍTOL VI  
Altres incentius a la creació d'ocupació estable  
Article 35. Objecte  
Este títol té com a objecte incentivar la regularització del treball en el domicili i del treball domèstic i atenció de persones dependents, regulats respectivament en els articles 13 i 2.1.b de l'Estatut dels Treballadors.  
Article 36. Requisits dels treballadors contractats  
Els treballadors hauran d'haver romàs desocupats i inscrits com a demandants d'ocupació en els centres SERVEF d'Ocupació fins a la seua contractació.  
Article 37. Quanties  
1. La quantia de la subvenció per contractació indefinida a jornada completa ascendirà a:  
a) 4.400 euros, en el cas de contractes de treball a domicili.  
b) 3.000 euros, en el cas de contractes per a la realització de treball domèstic o atenció de persones dependents.  
2. Resultarà subvencionable la transformació en indefinits de contractes de duració determinada, siga quina siga la modalitat i la data de subscripció d'estos, sempre que es pacte una jornada igual o superior a la del contracte transformat.  
3. Els contractes a temps parcial seran subvencionables si tenen una duració almenys de 20 hores setmanals, amb reducció proporcional de la quantia de l'ajuda.   
DISPOSICIÓ ADDICIONAL PRIMERA  
Finançament  
1. Estes ajudes es finançaran a càrrec del capítol 4, codis de línia T5605000, T'2240000 T2243000, subprograma 322.51, Foment d'Ocupació, per un import global màxim estimat de 60.256.109 euros. No obstant això, la convocatòria queda condicionada a l'existència en el pressupost de 2011 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la resolució del secretari autonòmic d'Ocupació, director general del SERVEF, per la qual es done publicitat a les línies de crèdit i a l'import global màxim destinat a estes ajudes.   
2. Si al llarg de l'exercici 2011 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el Diari Oficial de la Comunitat Valenciana, podrà destinar-ho al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment, sense necessitat establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
DISPOSICIÓ ADDICIONAL SEGONA  
COMPATIBILITAT AMB EL MERCAT COMÚ  
Estes ajudes són compatibles amb el mercat comú, segons s'especifica a continuació:  
a) Les ajudes regulades en el títol IV (a excepció de les ajudes per transformació en indefinits dels contractes temporals de treballadors amb discapacitat), per estar acollides al Reglament (CE) núm. 800/2008 de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament general d'exempció per categories), publicat en el DOUE de 9 d'agost de 2008 (L 214).  
b) La resta de les ajudes de l'orde són compatibles amb el mercat comú al no resultar d'aplicació l'article 107.1 del Tractat de Funcionament de la Unió Europea, per acollir-se al règim de minimis, establit en el Reglament 1998/2006, de 15 de desembre, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre de 2006).  
DISPOSICIÓ ADDICIONAL TERCERA  
TREBALLADORS AMB DISCAPACITAT  
1. A l'efecte d'esta ordre tindran la consideració de treballadors amb discapacitat els que compten amb un grau de discapacitat reconegut igual o superior al 33%, així com els pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa; i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
2. S'entendrà acreditada una discapacitat psíquica o malaltia mental igual o superior al 33% en els casos d'incapacitat permanent total en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33%.  
3. A fi que, si és el cas, s'adopten les mesures pertinents, les direccions territorials d'Ocupació sol·licitaran, durant el període de manteniment del contracte, un informe als equips multiprofessionals dels centres de Valoració i Orientació de Discapacitats de la Conselleria de Benestar Social, sobre l'adequació del lloc de treball a la discapacitat del treballador.  
DISPOSICIÓ ADDICIONAL QUARTA  
CONCEPTE D'EMPRESA EN CRISI  
1. A l'efecte d'esta convocatòria, les pimes només tindran la consideració d'empresa en crisi si concorre alguna de les condicions següents:  
a) En el cas de societats de responsabilitat limitada, quan haja desaparegut més de la meitat del seu capital subscrit i s'haja perdut més d'una quarta part d'este en els últims 12 mesos.  
b) En el cas de societats en què almenys alguns dels seus socis tenen una responsabilitat il·limitada sobre el deute de l'empresa, quan haja desaparegut més de la meitat dels seus fons propis i s'haja perdut més d'una quarta part d'estos en els últims 12 mesos.  
c) Per a qualsevol forma d'empresa, quan s'haja iniciat el procediment per a la declaració de concurs.  
2. Les pimes amb menys de tres anys d'antiguitat no es consideraran en crisi, excepte en el cas que complisquen la condició prevista en l'epígraf c) de l'apartat anterior.  
3. S'entendrà que les grans empreses es troben en crisi si concorren les condicions establides en el punt 2.1 de les directrius comunitàries sobre ajudes estatals de salvament i de reestructuració d'empreses en crisi (DOUE d'1 d'octubre de 2004, 2004/C 244/02).  
DISPOSICIÓ ADDICIONAL QUINTA  
NORMATIVA APLICABLE  
1. El programa de suport a la contractació indefinida de persones amb discapacitat per empreses del mercat ordinari de treball, regulat en el títol IV, recull les bases establides per l'Estat en les normes següents: Llei 13/1982, de 7 d'abril, d'Integració Social de Minusvàlids, i legislació de desplegament i modificatiu; Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació de treballadors, i legislació modificativa, en concret el Reial Decret 4/1999, de 8 de gener, i Reial Decret 170/2004, de 30 de gener; i, en especial, Ordre de 13 d'abril de 1994, del Ministeri de Treball i Seguretat Social, per la qual es regula la concessió d'ajudes i subvencions sobre el foment de l'ocupació de treballadors minusvàlids que establix el capítol II del Reial Decret 1451/1983, d'11 de maig, o altres disposicions que la modifiquen o la desenvolupen.  
A causa del seu finançament estatal, li resulta d'aplicació plena la Llei 38/2003, General de Subvencions, el Reial Decret 887/2006, pel qual s'aprova el seu reglament, i el Reial Decret 357/2006.  
2. A causa del seu finançament amb fons europeus o de la Generalitat, la resta de programes se subjecta als preceptes bàsics de la Llei 38/2003 i del Reial Decret 887/2006, i als preceptes en vigor del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
DISPOSICIÓ FINAL ÚNICA  
FACULTATS D'EXECUCIÓ I DESENVOLUPAMENT   
Es faculta el director general del SERVEF per a dictar les instruccions i adoptar les mesures que requerisca l'aplicació d'esta ordre; així mateix se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.  
Contra este acte, que esgota la via administrativa, podrà interposar-se recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exerciten, si és el cas, qualsevol altre recurs consideren convenient. Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos a comptar de l'endemà de la publicació, en els termes que preveu l'article 44 de la Llei 29/1998.  
València, 30 de desembre de 2010  
El vicepresident segon del Consell,  
conseller d'Economia, Hisenda i Ocupació,  
GERARDO CAMPS DEVESA